**PARCELA 1304 KO VODNJAN**

**PITANJE: Vezano za parcelu 1304 KO Vodnjan zanima nas na čiji je prijedlog pokrenuta inicijativa za TP Salvela i koja je uloga Gorana Pajića u tom prostorno planskom postupku**

Inicijativa za TP Salvela je pokrenuta od strane vlasnika trgovačkog društva Oliva Salvela d.o.o. koji je u više radnih sastanaka prezentirao svoju namjeru i spremnost da na tom području izgradi turističke kapacitete. Na tim sastancima steklo se uvjerenje da se radi o ozbiljnom investitoru koji se već dosadašnjim ulaganjem u turističku djelatnost na području Istarske županije dokazao kao vrlo ozbiljan i pouzdan, tako je i hotel OASI u Pješčanoj uvali u njegovom vlasništvu više puta nagrađivan i visoko ocjenjivan i proglašen trećim najboljim malim hotelom u Istri. Na području Grada Vodnjana nalazi se 20-ak turističkih punktova na lokacijama na kojima je procijenjeno da su adekvatne za razvoj takve gospodarske djelatnosti.

**PITANJE: Jesu li gradske službe znale da gradski odvjetnik Pajić zastupa gotovo sve stranke koje su sudjelovale u procesu okrupnjavanja posjeda, primjerice tvrtku investitora Olive Salvela, prodavatelja Slobodana Cara, ….?**

ODGOVOR: Radi se o pravnim poslovima koji nisu od značaja niti u suprotnosti sa interesima Grada Vodnjana pa stoga držimo da nije niti bitno da li je i koga je g. Pajić zastupao u postupcima okrupnjavanja zemljišta.

**PITANJE: Jesu li predstavnici grada znali da je nakon što je tvrtka Olive Salvela uložila milijune kuna u okrupnjivanje posjeda, potom cijelo imanje dala u zakupu Evelini Pajić, državnoj službenici i supruzi Gorana Pajića i to na neodređeno vrijeme i bez naknade?**

ODGOVOR: Grad Vodnjan nema saznanja o bilo kojem dogovorenom zakupu niti je to od važnosti za povećanje broja ležajeva.

**DODATNO PITANJE: Vezano za parcelu 1304 (TP Salvela) kažete: „steklo se uvjerenje da se radi o ozbiljnom investitoru“. A) Nije li vam čudno da je investitor skupo plaćeno imanje bez naknade iznajmio supruzi gradskog odvjetnika i kuma gradonačelnika. B) Iako to vama očito nije sporno nas zanima jeste li znali za te pozadinske aktivnosti obitelji Pajić prilikom uvrštavanja i prostorno planskog oplemenjivanja TP Salvela.**

ODGOVOR: Grad Vodnjan je uvrstio u svoj Prostorni plan TP Salvelu u prvom redu iz razloga što smo procijenili da spomenuta lokacija ima ogroman potencijal za razvoj jedne takve gospodarske dijelatnosti. Privatni odnosi između vlasnika parcele i drugih fizičkih ili pravnih osoba nisu od nikakve važnosti za Grad niti Grad treba to zanimati. Grad Vodnjan nije upoznat sa privatnim aktivnostima obitelji Pajić.

**PITANJE: Vezano za taj zakup indikativno je da je nakon što je zakup dogovoren u Gradu pokrenuta inicijativa za podizanje broja ležaja tom TP-u sa 50 na 150 čime imanje postaje višestruko vrjednije. Je li u tom prostornom planskom postupku dodatnog oplemenjavanja sudjelovala supruga Gorana Pajića ili on osobno?**

ODGOVOR: U proceduri „dodatnog oplemenjivanja“ nije sudjelovala ni supruga g. Pajića ni g. Pajić već isključivo osnivač trgovačkog društva.

**PITANJE: Kada se očekuje usvajanje UPU za područje TP Salvela na Gradskom vijeću?**

ODGOVOR: TP Salvela je uvršten u Prostorni plan Grada Vodnjana uz obvezu izrade UPU-a. Odluku o izradi UPU-a donesena je na Gradskom vijeću dana 31.07.2018. godine te je nakon toga potpisan trojni ugovor između Grada Vodnjana, investitora i izrađivača plana kojim se između ostalog definira da sve troškove oko izrade istog mora snositi investitor. U trenutku kada investitor, odnosno izrađivač plana bude proslijedio prijedlog UPU-a Gradu Vodnjanu i kad se Grad Vodnjan usuglasi sa tim prijedlogom slijedit će, sukladno zakonu, javno izlaganje i javna rasprava te nakon toga će Gradsko vijeće odlučiti o prihvatu ili odbijanju UPU-a. Dakle, radi se o uobičajenoj proceduri.

**DODATNO PITANJE: Vezano za vaš stav da se radi „o ozbiljnom investitoru koji se već dosadašnjim ulaganjem u turističku djelatnost na području Istarske županije dokazao kao vrlo ozbiljan i pouzdan, tako je i hotel OASI u Pješčanoj uvali u njegovom vlasništvu više puta nagrađivan i visoko ocjenjivan i proglašen trećim najboljim malim hotelom u Istri.“ A) Možete li nam pojasniti koristi li Grad Vodnjan usluge spomenutog hotela u smislu naručivanja cateringa i i organizacije poslovnih ručkova i večera i koliki je iznos u zadnjih pet godina utrošen u te svrhe u spomenutom objektu?**

ODGOVOR: Grad Vodnjan ne koristi nikakve usluge spomenutog hotela, te je iznos Grada Vodnjana utrošen u tom hotelu nula kuna.